Nick Nolte

**Nicholas King Nolte** (rođen 8. februara 1941) američki je glumac i bivši maneken. Osvojio je nagradu Zlatni globus za najboljeg glumca - Drama za film *Gospodar plime* iz 1991, a za isti film je bio nominiran za Oscara za najbolju glavnu ulogu. Za Oscara je bio nominiran još dva puta: 1998. za film *Grad zločina* i 2011. za film *Ratnik*. Glumio je još u filmovima kao što su *Dubina* (1977), *48 sati* (1982), *Klošar s Beverly Hillsa* (1986), *Još 48 sati* (1990), *Rt straha* (1991), *Lorenzovo ulje* (1992), *Tanka crvena linija* (1998), *Kockar* (2002), *Hulk* (2003), *Hotel Ruanda* (2008), *Šetnja po šumi* (2015) i *The Ridiculous 6* (2015). Također je nominiran za nagradu Zlatni globus za najboljeg glumca u televizijskoj seriji - mjuzikl ili komedija 2017. za TV-seriju *Graves*.

## Raniji život 
Nolte je rođen 8. februara 1941. u Omahi (Nebraska). Njegov otac, Franklin Arthur Nolte (1904–1978), bio je farmerov sin koji je pobjegao od kuće, gotovo napustio srednju školu i prodavao je pumpe za navodnjavanje. Njegova majka, Helen (rođena King, 1914–2000), radila je u robnoj kući. Njegovo porijeklo uključuje njemačko, englesko, irsko i škotsko. Njegova baka s majčine strane vodila je studentsku uniju na univerzitetu Iowa. Ima stariju sestru, Nancy, koja je radila za Crveni krst.

Nolte je pohađao osnovnu školu "Kingsley" u Waterloou (Iowa). Nakon što je završio srednju školu 1959, pohađao je Pasadena City College u južnoj Kaliforniji, Državni univerzitet Arizona u Tempeu (s fudbalskom stipendijom), Eastern Arizona univerzitet u Thatcheru i Phoenix College u Phoenixu. Loše ocjene na kraju su završile njegovo studiranje, a tada je njegova karijera u pozorištu ozbiljnije počela.

Nakon što je neko vrijeme radio u pozorištu Pasadena i Akademiji Stella Adler u Los Angelesu, Nolte je nekoliko godina putovao po zemlji i radio u regionalnim pozorištima.

## Karijera 
### Maneken 
Nolte je bio maneken kasnih 60-ih i ranih 70-ih. U reklami u časopisu objavljenom 1972, pojavio se u trapericama i otkopčanoj košulji za Clairolove preparate za kosu "Summer Blonde", a kasnije se pojavio i na pakiranju. Nolte je 1992. proglašen najseksi muškarcem u izboru časopisa *People*.

### Gluma 
Nolte je prvu glavnu ulogu imao u televizijskoj mini seriji, *Bogataš i siromah*, koja je zasnovana na romanu Irwina Shawa iz 1970. Kasnije se pojavio u više od četrdeset filmova, igrajući široku paletu likova. Nolte je ostvario zapaženije uloge u filmovima *Dubina* (1977), *Ko će zaustaviti kišu* (1978), *North Dallas Forty* (1979), i *48 sati* (1982) s Eddiejem Murphyjem. Tokom 1980-ih godina glumio je u *U plamenu Nikaragve* (1983), *Klošar s Beverly Hillsa* (1986), *Teksaški graničar* (1987) i *Njujorške priče* (1989). Nolte je glumio s Katharine Hepburn u njenoj posljednjoj filmskoj ulozi u *Grace Quigley* (1985). Godine 1991. Nolte je glumio u *Gospodaru plime* i nominiran je za Oscara za najboljeg glumca. Kasnije je glumio u filmu Martina Scorsesea *Rt straha* s Robertom De Nirom i Jessicom Lange. Nolte je također glumio u filmovima *Lorenzovo ulje* (1992), *Jefferson u Parizu* (1995), *Zagonetna smrt* (1996) i *Nakon ponoći* (1997). Po drugi put je nominiran za Oscara iste godine za *Grad zločina*. Nolte je glumio sa Seanom Pennom u tri filma: *Tanka crvena linija*, *Pogrešno skretanje* i *Gangsterski odred*.

Nolte je nastavio raditi nakon 2000-te, uzimajući manje uloge u *Clean* i *Hotel Ruanda*, obje izvedbe dobijaju pozitivne recenzije. Također je igrao sporednu ulogu u drami *Miroljubivi ratnik* 2006. i komediji *Tropska grmljavina* 2008. Godine 2011. Nolte je glumio alkoholičara Paddyja Conlona u *Ratniku*, za koji je nominiran za Oscara za najbolju sporednu ulogu. Od 2011. Nolte je glumio s Dustinom Hoffmanom u HBO-ovoj seriji *Sreća*. Na početku snimanja druge sezone, HBO je ipak prekinuo seriju nakon smrti tri konja tokom snimanja.

Od 2016, Nolte je glumio u seriji *Graves* o nestabilnom, bivšem predsjedniku SAD-a, koji je 25 godina u penziji i koji ima potrebu da ispravi greške iz prošlosti na vrlo javan i nepredvidiv način.

## Problemi sa zakonom 
Godine 1965. Nolte je uhapšen zbog prodaje krivotvorenih dokumenata i dobio je kaznu zatvora u trajanju od 45 godina i novčanu kaznu u iznosu od 75.000 dolara, ali je kazna suspendirana.

11. septembra 2002. Nolte je uhapšen zbog vožnje u pijanom stanju u Malibuu (Kalifornija). Tri dana kasnije, prijavio se u bolnicu Silver Hill u Connecticutu radi savjetovanja. Testovi su kasnije pokazali da je pod utjecajem GHB-a (droga za silovanje). Nolte je izjavio "uzimam je četiri godine i nikad me nisu silovali". 12. decembra 2002. dobio je tri godine uslovno, s naređenjem da se podvrgne savjetovanju o alkoholu i drogama uz nasumično testiranje.

## Lični život 
Nolte se ženio četiri puta. S prvom suprugom, Sheilaom Page, bio je u braku od 1966. do 1970. Drugi put se oženio sa Sharyn Haddad 1978, a razveo 1983. Njegov treći brak bio je s Rebeccom Linger od 1984. do 1994; iz tog braka ima sina Brawleyja koji također glumi. Godine 2016. oženio se s dugogodišnjom partnericom, Clytie Lane, s kojom ima kćerku.

## Filmografija 
### Film 
### Televizija 
## Nagrade 
Nolte je bio tri puta nominiran za Oscara: za najbolju glavnu ulogu 1992. u filmu *Gospodar plime* i 1999. za film *Grad zločina*. Godine 2012. nominiran je za najbolju sporednu ulogu u filmu *Ratnik*. Osvojio je Zlatni globus za najboljeg glumca - drama 1992. za film *Gospodar plime*. Za istu nagradu bio je nominiran 1988. za film *Weeds* i 1999. za film *Grad zločina*. Godine 1977. bio je nominiran za Zlatni globus za najboljeg glumca u televizijskoj seriji -  drama za *Bogataš i siromah*, a 2017. za najboljeg glumca u televizijskoj seriji - mjuzikl ili komedija za seriju *Graves*.

## Reference 
## Vanjski linkovi 
* 

Kategorija:Američki glumci
Kategorija:Zlatni globus za najboljeg glumca – drama
Kategorija:Rođeni 1941.
Kategorija:Živi ljudi